《送雷公达观赴召》
宋代·郭印

我观靖康初，尘氛蒙帝阙。
君臣失上著，社稷几危绝。
君时沉布衣，抗疏何悲切。
言听豺狼诛，狐狸肝胆裂。
铁骑稍稍去，佞谀归一辙。
小臣更不容，排摈争媒糵。
后来祸何如，欲语气先噎。
七年坐闭废，口舌宜钳结。
技痒不复禁，囊封仍论列。
朝廷果召还，爱士如饥渴。
魏阙心久驰，行色安可遏。
江山阻且长，忠信自平达。
露肘见天子，首荐经纶说。
邦荣身亦荣，无愧古明哲。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。